Spektakulært træ-tårn rejser sig i Gisselfeld

Camp Adventure Park i Gisselfeld, der allerede tilbyder trætopbaner og Danmarks længste svævebane, får fra næste sommer et spetakulært trætårn.

Det er arkitektvirksomheden Effekt, der har slået stregerne til det 45 meter høje udsigtstårn med tilhørende 600 meter boardwalk - gangbro om man vil.

Gangbroen giver de besøgende mulighed for at slentre gennem skoven flere meter over jorden. Den ene del af gangbroen går igennem den gamle del af Gisselfeld Kloster Skov, mens den anden del af gangbroen og tårnet er placeret i den nye del.

På gangbroen, der går gennem den gamle del af skoven, er der indlagt en serie af aktiviteter, der giver forskellige brugergruppe mulighed for at lære om skoven.

Det store omdrejningspunkt i projektet er udsigtstårnet, som er formet, så det fremmer de besøgendes oplevelse – man har forsøgt at undgå den klassiske cylinderform og i stedet givet tårnet en kurvet profil, men en slank midte og et bredere fundament og top.

Læs også: Nu bygges Sydsjællands opsigtsvækkende trætårn

Træet, der anvendes, kommer fra Gisselfeld Klosters egne skove.

Etableringen af gangbro og tårn påbegyndes senere på sommeren og vil stå færdigt om et års tid.

Hele projektet koster i omegnen af 40 mio. kr.